A Bizottság határozata

(1987. május 8.)

a munkavállalók orvosi ellenőrzésének Hollandia által benyújtott rendszere által biztosított garanciák egyenértékűségének elismeréséről

(87/266/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 86/587/EGK irányelvvel [1] módosított, a friss hús Közösségen belüli kereskedelmét érintő egészségügyi problémákról szóló, 1964. június 26-i 64/433/EGK tanácsi irányelvre [2] és különösen annak I. melléklete IV. fejezetének 24. pontjára,

tekintettel a legutóbb a 3768/85/EGK rendelettel [3] módosított, a friss baromfihús kereskedelmét érintő egészségügyi problémákról szóló, 1971. február 15-i 71/118/EGK tanácsi irányelvre [4] és különösen annak I. melléklete III. fejezetének 12. pontjára,

tekintettel a legutóbb a 3768/85/EGK rendelettel módosított, a húsipari termékek Közösségen belüli kereskedelmét érintő egészségügyi problémákról szóló, 1976. december 21-i 77/99/EGK tanácsi irányelvre [5] és különösen annak A. melléklete II. fejezetének 17. pontjára,

mivel a 64/433/EGK irányelv I. melléklete IV. fejezetének 24. pontja, a 71/118/EGK irányelv I. melléklete III. fejezetének 12. pontja és a 77/99/EGK irányelv A. melléklete II. fejezetének 17. pontja előírja, hogy a Bizottság az említett irányelvek 16., 12a. illetve 19. cikkében megállapított eljárásoknak megfelelően elismeri a munkavállalók orvosi ellenőrzésének olyan rendszereit, amelyek az orvosi igazolás évenkénti megújításán alapuló rendszerekkel egyenértékű garanciákat nyújtanak;

mivel Hollandia hatóságai 1986. október 20-i és 1987. február 13-i levelükben, illetve 1987. március 25-i közleményükben tájékoztatták a Bizottságot egy alternatív orvosi ellenőrzési rendszerről;

mivel az Állat-egészségügyi Állandó Bizottság 1987. március 25-i ülésén történt vizsgálatot követően az e határozat mellékletében közzétett alternatív rendszer az orvosi igazolások évenkénti megújításán alapuló rendszerekkel egyenértékű garanciát nyújtóként ismerhető el;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A nyers hússal, nyers baromfihússal és húsipari termékekkel dolgozó, illetve azokkal érintkezésbe kerülő munkavállalók Hollandia által benyújtott, a mellékletben közétett orvosi ellen- őrzési rendszerét az orvosi igazolás évenkénti megújításán alapuló rendszerekkel egyenértékű garanciát nyújtó rendszerként kell elismerni.

2. cikk

Ennek a határozatnak a tagállamok a címzettjei.

Kelt Brüsszelben, 1987. május 8-án.

a Bizottság részéről

Frans Andriessen

alelnök

[1] HL L 339., 1986.12.2., 26. o.

[2] HL 121., 1964.7.29., 2012/64. o.

[3] HL L 362., 1985.12.31., 8. o.

[4] HL L 55., 1971.3.8., 23. o.

[5] HL L 26., 1977.1.31., 85. o.

--------------------------------------------------

MELLÉKLET

A FRISS HÚSSAL, FRISS BAROMFIHÚSSAL ÉS HÚSIPARI TERMÉKEKKEL DOLGOZÓ, ILLETVE AZOKKAL ÉRINTKEZÉSBE KERÜLŐ MUNKAVÁLLALÓK HOLLANDIA HATÓSÁGAI ÁLTAL BENYÚJTOTT ALTERNATÍV ORVOSI ELLENŐRZÉSI RENDSZERE

A. Az alkalmazást megelőző orvosi vizsgálat

Minden olyan személy egészségi állapotát meg kell vizsgálni, aki foglalkozásánál fogva hússal, baromfihússal vagy húsipari termékekkel érintkezésbe kerül. Ez a vizsgálat az alkalmazás feltétele.

Az egészségügyi vizsgálatnak, amely alapján az érintett személy útján történő fertőzés kockázatát megállapítják, tartalmaznia kell egy kérdőíves formában történő kikérdezést a kórtörténettel kapcsolatban (lásd az E. pontban), amelyet orvosnak kell értékelnie, valamint egy orvos által végzett általános orvosi vizsgálatot.

Amennyiben a vizsgálatot végző orvos ezt szükségesnek ítéli, az orvosi vizsgálat több tesztet is magában foglalhat.

B. (Évenkénti) rutinvizsgálat

Amennyiben az érintett üzemorvosi szolgálat szükségesnek tartja, és különösen abban az esetben, ha gyanú merül fel az E. és F. pontban feltüntetett kérdőívekben felsorolt betegségekkel kapcsolatban, de évente legalább egyszer, az A. pontban említett munkavállalók egészségi állapotát kérdőíves módszerrel (lásd az F. pontban) értékelni kell.

A munkavállalók által kitöltött kérdőíveket az illetékes egészségügyi hatóságokhoz kell továbbítani. Az illetékes orvosnak alá kell írnia ezt a nyilatkozatot, ezzel egy további évre meghosszabbítva az orvosi igazolást. Amennyiben az orvos a kérdőív vagy bármilyen más információ alapján úgy ítéli meg, hogy további orvosi vizsgálatra van szükség, az orvosi igazolás esetleges meghosszabbítása kizárólag az ilyen vizsgálat eredményeinek birtokában történhet. Amennyiben az érintett orvos úgy ítéli meg, az ilyen orvosi vizsgálat több tesztet is magában foglalhat.

Amennyiben ez járványügyi vagy klinikai okokból indokolt, az üzemorvosi szolgálat a lehetséges fertőzési forrást jelentő személyeket eltiltja a friss hússal, baromfihússal vagy húsipari termékekkel való munkavégzéstől vagy azokkal való érintkezéstől.

C. Higiéniával kapcsolatos irányelvek

Minden friss hússal, baromfihússal vagy húsipari termékekkel dolgozó vagy azokkal érintkezésbe kerülő személynek megfelelő oktatásban kell részesülnie, különös tekintettel az élelmiszer- és a személyi higiéniával kapcsolatos felelősségére vonatkozóan.

D. További megjegyzések

Annak ellenére, hogy a munkába állást megelőzően kiállított orvosi igazolás nem jelent abszolút biztosítékot abban a vonatkozásban, hogy az érintett személy nem válik fertőzési forrássá, mégis fontos munkába álláskor felhívni a figyelmet a legfontosabb közegészségügyi szempontokra, mint például a higiénével kapcsolatos általános felelősségre, valamint az alkalmazás időtartama alatt fellépő bármilyen ragályos betegség bejelentésének kötelezettségére.

Ebben az összefüggésben lényeges, hogy az érintett személy megfelelően tájékoztatva legyen a betegség átvitelében játszott szerepéről.

A hús, baromfihús és húsipari termékek kezelésével foglalkozó munkavállalók (rendszerint évente történő) orvosi rutinvizsgálatát több éve végzik számos országban azzal a céllal, hogy csökkentsék a kórokozó mikroorganizmusoknak az érintett személyek által, a húson, baromfihúson és húsipari termékeken keresztül a fogyasztóra történő átvitelének kockázatát.

Különböző nemzetközi értekezleteken felmerült az a kérdés, hogy e rutinvizsgálatoknak – és különösen a székleten végzetteknek – feltétlenül részét kell-e képezniük a fogyasztó azon ragályos betegségektől való megóvását célzó intézkedéseknek, amelyek rosszul kezelt hússal, baromfihússal vagy húsipari termékekkel vihetők át. Különösen a széklet kórokozó bélbaktériumok tekintetében történő rutinvizsgálatának értékét kérdőjelezték meg ismételten.

A fent említett értekezletek jelentéseinek tanulmányozása azzal az eredménnyel járt, hogy a rutinvizsgálatok – és különösen a székletminták rutinvizsgálatai – semmilyen számottevő módon nem járulnak hozzá ragályos betegségek húson, baromfihúson vagy húsipari termékeken keresztül a fogyasztóra történő átvitelének megakadályozásához; más szóval a munkavállalókon Salmonella és Shigella tekintetében rendszeres időközönként elvégzett széklet- és vizeletvizsgálatok már nem tekintendők lényegesnek. Csak abban az esetben szükséges e vizsgálatok elvégzése, amennyiben annak járványügyi vagy klinikai indoka van.

E. Egészségügyi igazolás az élelmiszeriparban munkát vállaló személyek számára

(Ezt az igazolást orvos jelenlétében kell kitölteni)

+++++ TIFF +++++

F. Egészségügyi bizonyítvány az élelmiszeriparban alkalmazott személyek számára

(Ezt a bizonyítványt – megfelelően kitöltve – az üzemorvosi szolgálat részére kell továbbítani)

+++++ TIFF +++++

--------------------------------------------------